Trê goi e trê ponts, un pas indenant in classifiche, il superament dal tabù di Parma, là che l’Udin nol vinceve di vot agns, une biele zornade pal coletîf e pai singui e una dediche particolâr.
Il sucès de scuadre furlane di îr al è bon e just, sei dal pont di viste dal zûc e des prospetivis di classifiche che sul plan dal morâl, si insuaze te serie positive des ultimis partidis e al fâs someâ mancul utopiche la possibilitât di rivâ a jentrâ te Europa League.
Muriel al fâs maraveis, Brkič si fâs cjatâ tal puest just cuant che al covente, de metât dal cjamp indenant a mostrin cualitât e continuitât Allan e la novitât Zielinski (classe 1994) e un Udin in forme al vinç cun personalitât cuintri di un Parma flaput e deludent.
La scuadre di Guidolin e impon la sô iniziative e il so zûc fin sul imprin. In atac Muriel al mande in tilt la difese emiliane, cui siei moviments, cui siei numars e in graciis dai riforniments che i rivin di Zielinski, Allan e Pereyra.
Dopo 12 minûts la ponte colombiane e vierç lis marcaduris, suntun assist di Zielinski, e si ripet ai dams di Mirante prime dal interval. La musiche sunade tal secont timp e je sù par jù compagne: i blancs e neris a àn simpri la iniziative, il Parma al patìs i efiets de superioritât dai furlans sei sul plan tatiche che su chel atletic. Il tierç gol di Pereyra, su sugjeriment di Muriel, e l’intervent puntuâl su la conclusion di cjâf di Amauri, a conferme chel che al è il rapuart des fuarcis in cjamp.
Un sucès impuartant pe scuadre furlane e pal so alenadôr, Francesco Guidolin, par plui motîfs.
La vitorie di îr e rive tal prin inovâl de muart dal ex blanc e neri Piermario Morosini: une biele maniere par ricuardâlu.
La vitorie di îr e slargje il troi viers de Europe. Di cemût che e larà la prossime partide cu la Lazio si podarà capî se chel troi al pues deventâ pardabon une strade che e puarte te Europa League.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn